Broj: 711-I-208-P-278-20/21-02-8

Zagreb, 15. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Ante Dabe, gradonačelnika Grada Novalje,** na 111. sjednici, održanoj 15. siječnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ante Dabe, gradonačelnika Grada Novalje, povodom navodnog krivotvorenja diplome i lažnog predstavljanja korištenjem akademskog naziva diplomirani pravnik, neće se pokrenuti, s obzirom da navedene okolnosti ne upućuju na moguću povredu odredbi ZSSI-a.**

Obrazloženje

Protiv dužnosnika Ante Dabe, gradonačelnika Grada Novalje, podnesena je dana 6. srpnja 2020.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-2379-P-161/20-01-1 te je povodom iste otvoren predmet broj: P-161/20.

U predmetnoj prijavi se u bitnome navodi da se dužnosnik Anto Dabo lažno predstavlja koristeći titulu diplomiranog pravnika koja u Republici Hrvatskoj nakon tzv. „Bolonjskog procesa“ više ne postoji. Podnositelj prijave izražava sumnju da navedeni dužnosnik nije završio Pravni fakultet te traži preispitivanje diplome i sprječavanje svakog daljnjeg lažnog predstavljanja

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su gradonačelnici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Ante Dabo obnaša dužnost gradonačelnika Grada Novalje, počevši od 26. svibnja 2017.g., a istu je dužnost obnašao i u prethodnom mandatu te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 1. stavkom 2. ZSSI-a propisano je da je svrha toga Zakon sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Povjerenstvo obrazlaže kako nije u nadležnosti ovog tijela vršiti provjeru vjerodostojnosti diploma i drugih isprava kojima se stječu pojedini akademski nazivi niti je Povjerenstvo nadležno utvrđivati koristi li pojedini dužnosnik akademski naziv koji nije stekao završetkom odgovarajućeg studija.

S obzirom da Povjerenstvo nije steklo saznanja iz kojih bi proizlazilo da je privatni interes dužnosnika utjecao ili da može utjecati na obnašanje javne dužnosti gradonačelnika Grada Novalje, odnosno nije steklo saznanja koja bi upućivala na moguću povredu neke od odredbi ZSSI-a, u konkretnom slučaju nema osove za pokretanje postupka protiv dužnosnika Ante Dabe.

Povjerenstvo će međutim proslijediti zaprimljenu prijavu Ministarstvu znanosti i obrazovanja te Ministarstvu pravosuđa i uprave na nadležno postupanje.

Slijedom svega navedenoga, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ante Dabo, osobnom dostavom
2. Objava na internetskoj stranici Povjerenstva
3. Pismohrana